**PIEMINEKĻU, PIEMIŅAS ZĪMJU UN PIEMIŅAS VIETU IZVEIDES KONSULTATĪVĀS PADOMES ATZINUMS**

Rīgā, 2021. gada 28. oktobrī

***Par atceres zīmi Nacionālās pretošanās kustības dalībnieku piemiņai, publiskajā ārtelpā Pleskavas ielā 9, Alūksnē***

1. **Iesniedzējs** *(norāda atzinuma īsu būtību un objekta nosaukumu, par kuru atzinums sniegts)***:**

Alūksnes novada pašvaldība iesniedza izskatīšanai Pieminekļu, piemiņas zīmju un piemiņas vietu izveides konsultatīvajā padomē (turpmāk – padome) Alūksnes novada politiski represēto kluba “SARMA” lūgumu novietot granīta (laukakmeņa) atceres zīmi Nacionālās pretošanās kustības dalībnieku piemiņai (turpmāk – atceres zīme), publiskajā ārtelpā Pleskavas ielā 9, Alūksnē, vietējas nozīmes arhitektūras pieminekļa “Jaunalūksnes pils” (Nr. 2669) aizsardzības zonā (turpmāk – iecere).

1. **Paredzētā darbības vieta:**
	1. **Objekta veids un kadastra apzīmējums:** zemes vienība ar kadastra Nr. 3601 040 1263.
	2. **Objekta atrašanās adrese:** Pleskavas ielā 9, Alūksnē, Alūksnes novadā.
2. **Iesniedzēja prasījums (iesniegums)** *(norāda informāciju atbilstoši saņemtajiem dokumentiem un MK noteikumiem Nr. 218)***:** Novietot atceres zīmi, publiskajā ārtelpā Pleskavas ielā 9, Alūksnē, vietējas nozīmes arhitektūras pieminekļa “Jaunalūksnes pils” (valsts aizsardz. Nr. 2669) aizsardzības zonā.

**4. Faktu konstatējums:**

**4.1. Pēc iesniegtās dokumentācijas saņemšanas (norāda saņemšanas datumu) vispārīgi apraksta galvenos faktus un iesniegto dokumentāciju:**

Vides aizsardzības un reģionālās attīstības ministrijā 2021. gada 30. septembrī saņemta Alūksnes novada pašvaldības 2021. gada 29. septembra vēstule Nr. ANP/1-2/21/2003 “Par piemiņas vietas izveidi”, kurai pielikumā pievienots:

* + 1. Atceres zīmes izvietojuma skice;
		2. atceres zīmes objekta noformējums;
		3. atceres zīmes vēsturiskais pamatojums;
		4. Nacionālās kultūras mantojuma pārvaldes saskaņojums.
	1. **Konstatē un apraksta vēsturiskā notikuma faktu vai personas vēsturisko nozīmīgumu un ietvertās ieceres atbilstību normatīvajiem aktiem:**

Padome ir ņēmusi vērā Latvijas Kara muzeja atzinumu, kas šo ieceri ir izvērtējis no vēsturiskā aspekta un norāda, ka Ziemeļvidzeme, tostarp, Alūksnes aprinķis Otrā pasaules kara noslēgumā un pēckara periodā bija viens no aktīvākajiem Latvijas nacionālo partizānu (mežabrāļi) darbības rajoniem. Šīs Latvijas daļas nacionālās pretošanās kustība ir guvusi ievērību gan vēstures pētnieku, gan nacionālās pretošanās kustības atbalstītāju vidū. Pēc Latvijas neatkarības atjaunošanas ir iznākuši vairāki zinātniski darbi, kas tieši vai pastarpināti veltīti Ziemeļvidzemes mežabrāļiem. Ar vietējo pašvaldības iestāžu, muzeju un nevalstisko organizāciju atbalstu Alūksnes novadā ir izveidotas vismaz septiņas piemiņas vietas nacionālajiem partizāniem, tostarp, arī atjaunoti t. sk., Bitāna bunkuri Mālupes pagasta mežu masīvā.

Neskatoties uz to, ka par divu ieceres pieteikumā minēto mežsargu darbību saglabājušās galvenokārt tikai mutvārdu liecības, var apgalvot, ka mežsargu loma nacionālo partizānu karā nevar tikt novērtēta par zemu. Mežsargu nostājai par vai pret padomju varu / nacionālajiem partizāniem varēja būt izšķiroša ietekme uz mežabrāļu darbības rezultātiem, kā arī uz to, kādas ir zināšanas par tiem mūsdienās. Ņemot vērā partizānu darbības aktivitāti un zināmā mēra, arī darbības rezultātus, mežsargu loma mežabrāļu atbalstīšanā Alūksnes novadā vērtējama kā nozīmīga.

Atceres zīme papildinās jau 2017. gadā Alūksnes novada Mālupes pagastā atklāto piemiņas vietu "Bitāna bunkuri" un sniegs paliekošu ieguldījumu vēsturiskās atmiņas nostiprināšanā par pretošanās kustību Latvijā pēc Otrā pasaules kara.

Atceres zīmes un ieceres izveide negatīvi neietekmēs vietējās nozīmes arhitektūras pieminekļa “Jaunalūksnes pils” (valsts aizsardz. Nr. 2669) vizuālo uztveri.

Kopumā atceres zīme un iecere atbilst normatīvo aktu prasībām attiecīgajā jomā.

Uz atceres zīmes izvietotā uzraksta teksts būs atzīstams par atbilstošu normatīvo aktu prasībām valsts valodas lietošanas jomā tikai tad, ja tajā aiz skaitļa un vārda “1953. gadam” komats tiks aizstāts ar domuzīmi.

**4.3. Vērtē ieceres arhitektonisko, māksliniecisko un dizaina kvalitāti:**

Lai atvieglotu atceres zīmes novietošanas vietas apsaimniekošanu, plānots ierīkot šķembu segumu perimetrā (20 - 30 cm attālumā) ap atceres zīmi.

Atceres zīmes vizualizācija attēla veidā ļauj pozitīvi novērtēt īstenojamās ieceres arhitektonisko, māksliniecisko un dizaina kvalitāti. Kopējais idejas estētiskais un kompozicionālais risinājums ir oriģināls un atbilstošs.

**4.4. Norāda iesniegtās dokumentācijas izvērtēšanas padomes sēdē datumu un pieņemto konceptuālo lēmumu:**

Iesniegtā dokumentācija ir izvērtēta padomes 2021. gada 28. oktobra sēdē.

**Konceptuālais lēmums**: atbalstīt ieceri.

**5. Atzinuma pamatojums** *(norāda atzinuma un pieņemtā lēmuma pamatojumu)***:**

Atzinumu un pieņemto lēmumu pamato attiecīgās personas sabiedriskais un kultūrvēsturiskais nozīmīgums, ieceres atbilstība normatīvo aktu prasībām attiecīgajā jomā, kā arī pārliecība par īstenojamās ieceres arhitektonisko, māksliniecisko un dizaina kvalitāti.

**6. Atzinums: Norāda padomes sēdes datumu un pieņemto lēmumu** (atbalstīt ieceri; neatbalstīt ieceri; atlikt ieceres vērtēšanu konstatēto trūkumu dēļ, nosakot termiņu to novēršanai)**:**

Padomes 2021. gada 28. oktobra sēdes protokola Nr. 4 lēmums:

- **atbalstīt ieceri.**

Padomes priekšsēdētāja Elita Turka

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU